સરળ વાણી, સાદી ભાષા અને બોલચાલની છટામાં આ દુહાઓમાંથી ભલે માત્ર જેઠાનું વ્યક્તિત્વ પડઘાતું હોય, પણ આખરે તો એ માનવ વ્યક્તિત્વના ઊજળા ઉદાહરણરૂપ છે. કોઈને દોષ દેવાને બદલે પોતાની જાતને જે દોષ દઈને પરિસ્થિતિને સ્વીકારી લેતું માનવ વ્યક્તિત્વ અહીં ફોરી ઊઠ્યું છે એની ફોરમ-મહેક – આ ધરતીમાં આજસુધી અખંડ રહી છે, એનું કારણ જેઠાએ માનવસંબંધોની ક્ષણભંગુરતા પરત્વે કડવાશ વગરનો હકારાત્મક રૂપે પડઘો પાડ્યો છે. આવા રૂડા અને નરવા માનવીઓ જ લોકસંસ્કૃતિના મશાલચી છે. દુહાને સમજીએ ત્યારે એમાંથી સહેજ પણ મુખર થયા વગર આપવડાઈમાં સરી પડ્યા વગર પોતાની જાતને અનાવૃત કરતાં લોકચરિત્રોને પણ પામવાનાં હોય, તો જ એ દુહાનો મર્મ આપણને ખરા અર્થમાં સ્પર્શે. જેઠાના છકડિયા દુહા તો એક ઉદાહરણ છે, લોકસંસ્કૃતિને પામવા-સમજવા માટેનું…